Binnelandse sake jammer oor onderbrekingsMalusi Gigaba, minister van binnelandse sake. Foto: GCIS Die departement van binnelandse sake het vanoggend die publiek van Suid-Afrika om verskoning gevra vir die groot onderbreking van dienste wat verlede Vrydag en Maandag voorgekom het. Duisende Suid-Afrikaners was landswyd gestrand by kantore van die departement met Vrydag die hele dag geen diens nie en Maandag vir meer as twee ure. Dit is een van die ergste onderbrekings van die departementele pligte – insluitend prosessering van paspoorte, identiteitsdokumente, huweliksertifikate, registrasies van geboortes – wat nog in Suid-Afrika voorgekom het. Die departement van binnelandse sakie en die tersaaklike diensverskaffer, die staat se intelligensietegnologieagentskap (Sita), is vanoggend voor ŉ gesamentlike sitting van die parlementere portefeuljekomitee oor binnelandse sake, en die parlementere portefeuljekomitee oor telekommunikasie en posdienste gedaag om te verduidelik wat gebeur het, en hoe ŉ herhaling voorkom kan word. Oor wat gebeur het, was die antwoord duidelik en omvattend. Vrydag omstreeks 02:00 het ŉ kragonderbreking by Sita se hoofkantoor in Centurion plaasgevind. Daar is twee kragopwekkers in geval van so ŉ gebeurlikheid, maar toe daarna oorgeskakel is, het die een se petrolvoorraad aan die brand geslaan en die ander een het nie gewerk nie. Die situasie is daardeur vererger dat die departement van binnelandse sake (waarvan die stelsels 24 uur lank, deurgaans, moet werk omdat Suid-Afrikaanse ambassades in tydsones dwarsoor die wêreld die stelsel heeltyd moet gebruik) eers vyf uur later, om 07:00, van die probleem bewus geword het. Toe het dit meer as ŉ uur vir tegnici geneem om op te daag, en hulle het die hele dag gewerk om die stelsels aan die gang te kry. Dit is teen 17:30 bereik. Maar toe werk alles op batterye, en teen Maandagoggend, toe die batterye afgeloop was, gaan staan die stelsel weer. Hierdie keer het dit ŉ meer as twee uur geduur om die stelsel weer aan die gang te kry. Parlementslede van die ANC, DA en EFF het in alle rigtings geknor en gekla oor die ongemak vir die publiek en dat dit nooit herhaal moet word nie. Die DA en die EFF het aangedring dat die departement van binnelandse sake hulself van Sita losmaak en, soos die Suid-Afrikaanse Inkomstediens, hul eie stelsel bedryf. Die adjunkminister van binnelandse sake, Fatima Chohan, die top-bestuur van die departement van binnelandse sake en Sita het egter gesê die probleem is uitgesorteer, sal nie weer voorkom nie en diegene wat aandadig of nalatig was, sal dissiplinêr aanspreeklik gehou word.